Para outras páxinas con títulos homónimos véxase: Galicia (homónimos).
Manifestación a prol da autodeterminación no día de Galicia de 2005.
O **Día Nacional de Galicia**, coñecido tamén como *Día da Patria Galega*, *Día Nacional da Galiza*, *Día da Galiza*, *Día de Galicia* ou *Día da Patria*, é a festa oficial do país galego, segundo decreto da Xunta de Galicia publicado no DOG do 1 de xaneiro de 1979. Celébrase o día 25 de xullo, día da festividade do apóstolo Santiago o Maior.

*Faro de Vigo* do 24/7/1927. *Alegoría* de Camilo Díaz no Día de Galicia.

Historia e características
--------------------------

### Orixes

Deputados galegos o 25 de xullo de 1931. Entre outros: Suarez Picallo, Rodríguez Cadarso, Castelao, Nóvoa Santos, Villar Ponte e Otero Pedrayo.
As orixes desta celebración remóntanse a novembro de 1919, cando se celebrou en Santiago de Compostela a II Asemblea Nazonalista das Irmandades da Fala, que acordan celebrar o *Día Nacional de Galicia* o 25 de xullo do ano seguinte, impoñéndose ás teses defendidas por Antón Villar Ponte para celebralo o 17 de decembro, considerado daquela o aniversario da decapitación do mariscal Pardo de Cela en Mondoñedo.

### Ditadura de Primo de Rivera

En 1924 o ditador Miguel Primo de Rivera foi designado delegado rexio na ofrenda ao apóstolo, ao que levou a algúns grupos a propor o cambio de día de Galicia ao 17 de decembro, data do axustizamento do mariscal Pardo de Cela. A discusión aínda perduraba en 1930 cando a fin da ditadura permitiu de novo a celebración de actos galeguistas, como o mitin no teatro García Barbón de Vigo o 25 de xullo dese mesmo ano.

### Primeiros anos da ditadura franquista

Durante a ditadura franquista, as sociedades galegas da emigración continuaron esta convocatoria, e en Galiza o galeguismo concentrouse ó redor da tradicional misa por Rosalía de Castro na igrexa de San Domingos de Bonaval. Amais, durante esta época o día institucionalizouse como festa oficial en toda España, baixo o nome de *Día do Patrón de España*, cun marcado carácter relixioso, aínda que trala transición deixou de ser oficial en todo o país. Asemade, seguían as conmemoracións no exilio, como a lectura do discurso *Alba de Groria* de Castelao, pronunciado en Buenos Aires en 1948.

Páxina do DOG nº 1, de 1 de xaneiro de 1979, co decreto no que se proclama o Día Nacional de Galicia.
### Derradeiros anos do franquismo e democracia

En 1968 volveuse celebrar de novo, cunha manifestación na Alameda de Santiago de Compostela. Foron o Partido Socialista Galego (PSG) e a Unión do Povo Galego (UPG) os que se manifestaron de forma clandestina para conmemorar o *Día Nacional de Galicia* que remataban con fortes enfrontamentos coa policía franquista, e coa entrada na democracia seguíronse a prohibir as manifestacións da AN-PG (Asemblea Nacional-Popular Galega) e BN-PG, xermes do actual Bloque Nacionalista Galego. Até mediados dos anos oitenta non foi permitida a manifestación do *Día da Patria* con normalidade democrática, sendo hoxe o acto máis multitudinario de todas as celebracións que teñen lugar o 25 de xullo na capital galega.[]

Actos
-----

O Día Nacional de Galicia entréganse as medallas de Galicia, creadas en 1984, e realízase unha ofrenda a Rosalía de Castro no Panteón de Galegos Ilustres.

Os diferentes partidos nacionalistas de Galiza convocan manifestacións para ese día, baixo a denominación de *Día da Patria*, nas cales fan reflexións no tocante á situación política galega. O PSdeG realiza unha ofrenda floral no monumento a Castelao en Rianxo.

Notas
-----

1. ↑  "35 anos de 'Día Nacional de Galicia'", *Praza Pública*, 20-7-2013.
2. ↑  *A orixe da denominación 'Día da Patria Galega' contada por Bautista Álvarez* Arquivado 15 de xullo de 2018 en Wayback Machine. *Sermos Galiza*, 15 de xullo de 2018.
3. ↑  Dobarro, Xosé María (24-7-2016). "As Irmandades botan a andar o Día de Galicia (IX)". *Diario de Ferrol*. Consultado o 18-12-2016.
4. ↑  Ínsua, Emilio; Martínez, Xurxo (2018). *Común temos a patria. Biografía dos irmáns Villar Ponte*. Vigo: Xerais. p. 210. ISBN 978-84-9121-304-8.
5. ↑  Beramendi, Xusto. "Non pode haber nación sen día nacional". *sermosgaliza.gal*. Arquivado dende o orixinal o 20/07/2018. Consultado o 20/07/2018.
6. 1 2 3  Día Nacional de Galicia: 96 anos dunha festa en construción
7. ↑  As Irmandades da Fala institucionalizaron o Día de Galicia en 1920
8. ↑  Las imágnes del acto de entrega de las Medallas de Ouro de Galicia
9. ↑  Medallas de Galicia
10. ↑  "Ofrenda floral a Rosalía de Castro no Panteón dos Galegos Ilustres". Arquivado dende o orixinal o 20 de decembro de 2016. Consultado o 18 de decembro de 2016.
11. ↑  Axenda do 25 de xullo: Múltiplas reivindicacións políticas, festa e ningunha celebración da Xunta

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Día Nacional de Galicia Modificar a ligazón no Wikidata*** |

### Outros artigos

* Mitin das arengas

### Ligazóns externas

* Decreto do DOG Nº 1 do 1 de xaneiro de 1979 polo que se estabelece como Dia Nacional de Galicia o 25 de xullo de cada ano.
* Páxina do 25 de xullo
* *25 olladas para o Día Nacional de Galicia*, *Praza Pública*, 25 de xullo de 2018.
* *Así naceu o Día da Patria Galega* Arquivado 10 de novembro de 2019 en Wayback Machine. *Sermos Galiza*, 10 de novembro de 2019.